**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO PROJEKTO „VERSLUMO KOMPETENCIJŲ UGDYMO CENTRO SU BENDRADARBYSTĖS ERDVE MOSĖDŽIO MIESTELYJE ĮRENGIMAS“ RENGIMUI IR FINANSAVIMUI**

2025 m. lapkričio 17 d. Nr. T10-236

Skuodas

**1. Parengto sprendimo projekto tikslas ir uždaviniai.**

Šio sprendimo projekto tikslas – pakeisti 2024 m. gruodžio 19 d. Skuodo rajono savivaldybės tarybos sprendimu Nr. T9-242 patvirtinto projekto, planuoto įgyvendinti pagal Regioninės pažangos priemonę 01-004-07-01-01 (RE) „Paskatinti regionų, funkcinių zonų, savivaldybių ir miestų ekonominį augimą pasitelkiant jų turimus išteklius“, 2023–2029 metų Klaipėdos regiono funkcinės zonos strategiją (toliau – Strategija) (investicinis veiksmas Nr. 1.2.4.), pavadinimą, įgyvendinimo vietą bei dalį planuotų veiklų. Strategija visų regiono savivaldybių tarybose buvo patvirtinta 2024 m. gegužės 30 d. (Skuodo rajono savivaldybės tarybos sprendimu Nr. T9-97). Strategijos 1.2.4. veiksmui įgyvendinti buvo suplanuoti projektai – 1) bedradarbystės erdvei – vaisių ir daržovių lofilizavimo cechui Daukšių kaime įrengti ir 2) bendradarbystės erdvei įrengti Mosėdžio miestelyje, rekonstruojant prekybos paviljoną, esantį Kęstučio gatvėje. Lofilizavimo cecho įrengimui nepritarė Skuodo rajono savivaldybės taryba. Įrengti bendradarbystės erdvę rekonstruojant prekybos paviljoną Mosėdžio miestelyje nebuvo galima dėl pastato paskirties neatitikimo žemės sklypo naudojimo būdui, vadovaujantis teritorijų planavimo dokumentais. Todėl priimtas sprendimas rekonstruoti nenaudojamą pastatą, esantį Salantų g. 3, Mosėdyje. Kadangi nei Skuodo, nei Kretingos savivaldybėse nėra verslo konsultavimo, verslumo ugdymo centrų ar panašias paslaugas teikiančių įstaigų, suplanuota minėtame pastate įrengti ne tik bendradarbystės erdvę, bet ir verslumo kompetencijų ugdymo centrą. Tuo tikslu parengtas Tarybos sprendimo projektas dėl pritarimo projektui „Verslumo kompetencijų ugdymo centro su bendradarbystės erdve Mosėdžio miestelyje įrengimas“. Verslumo kompetencijų ugdymo centras (toliau – Centras) teiktų pagalbą – konsultacijas norintiems pradėti verslą Skuodo ir Kretingos savivaldybių gyventojams, taip pat konsultuotų jaunus verslininkus, mažų ir vidutinių verslo įmonių atstovus, organizuotų mokymus, informacinius renginius, susitikimus su atitinkamomis institucijomis verslo finansavimo, mokesčių, teisinės formos pasirinkimo, juridinio asmens steigimo, rinkodaros ir kt. klausimais. Rekonstruotame pastate būtų įrengtos patalpos mokymams, konsultacijoms, renginiams organizuoti, įsigyta reikalinga įranga, taip pat įrengta bendradarbystės erdvė – patalpos su reikalinga įranga darbui, konsultacijoms (kompiuteriu, spausdintuvu ir kt.).

Centro administratoriumi numatyta asociacija „Klaipėdos regionas“, kuri koordinuotų Centro veiklą. Asociacijoje būtų įsteigtas konsultanto-koordinatoriaus etatas darbui Centre, kurio išlaidos būtų apmokamos Skuodo rajono ir Kretingos rajono savivaldybių biudžeto lėšomis.

Planuojamo projekto idėja, veiklos suderintos su Vidaus reikalų ministerija.

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo nuostatomis viena savivaldybės funkcijų yra sąlygų verslo ir turizmo plėtrai sudarymas ir šios veiklos skatinimas, prie kurios įgyvendinimo prisideda rengiamas projektas. Savivaldybės tarybos kompetencija – priimti sprendimus dėl teisės aktuose numatytų papildomų įgaliojimų savivaldybei vykdymo. Šiuo atveju reikalingas Tarybos sprendimas (įgaliojimas Savivaldybės administracijai) rengti ir finansuoti minėtą projektą Klaipėdos regiono plėtros plano ir kitų, projektų įgyvendinimą reglamentuojančių, teisės aktų nuostatomis.

**3. Laukiami rezultatai**.

Įgyvendinus projektą bus sukurta galimybė Skuodo ir Kretingos savivaldybių gyventojams gauti reikalingą informaciją verslo kūrimo bei plėtros, finansavimo klausimais. Įrengtos patalpos bendriems susirinkimams, mokymams, konsultacijoms, edukacijoms organizuoti, pagal poreikį pasinaudoti darbo technika – kompiuteriu, spausdintuvu, internetiniu ryšiu ir kt.

**4. Lėšų poreikis sprendimui įgyvendinti ir jų šaltiniai.**

Planuojama bendra projekto vertė – 906 571 Eur. Projektą planuojama finansuoti Europos Sąjungos struktūrinių fondų lėšomis. Planuojamas finansavimo intensyvumas – 85 proc. (770 585 Eur). Kita dalis, 15 proc. tinkamų – (apie 135986), taip pat išlaidos, kurių nepadengia projektui skiriamo finansavimo lėšos, ir netinkamų finansuoti projekto išlaidų dalis, finansuojama Skuodo rajono savivaldybės biudžeto lėšomis. Centro konsultanto-koordinatoriaus darbo užmokesčio išlaidos bus apmokamas Skuodo ir Kretingos savivaldybių biudžeto lėšomis.

**5. Sprendimo projekto autorius ir (ar) autorių grupė.**

Pranešėja ir rengėja – Strateginio planavimo ir projektų valdymo skyriaus vedėja Rasa Andriekienė.

Į posėdį kviesti Administracijos direktoriaus pavaduotoją Oną Malūkienę, Statybos, investicijų ir turto valdymo skyriaus vedėją Vygintą Pitrėną.