**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO PROJEKTO „TARPTAUTINIS SENŲJŲ AMATŲ, ARCHAJINĖS MUZIKOS IR KARYBOS FESTIVALIS APUOLĖ 2026“ RENGIMUI IR FINANSAVIMUI**

2025 m. lapkričio 19 d. Nr. T10-239

Skuodas

**1. Parengto sprendimo projekto tikslas ir uždaviniai.**

Tarybos sprendimo projektu siūloma pritarti Skuodo rajono kultūros centro rengiamam projektui ,,Tarptautinis senųjų amatų, archajinės muzikos ir karybos festivalis APUOLĖ 2026“. Projekto sėkmės atveju Skuodo rajono savivaldybė įsipareigoja prisidėti lėšomis 30 proc. nuo projekto vertės. Planuojama projekto vertė 33750,00 Eur, prašoma savivaldybės biudžeto lėšų suma 10125,00 Eur. Projekto paraiška teikiama Lietuvos kultūros tarybai.

**2. Siūlomos teisinio reguliavimo nuostatos.**

Festivalis APUOLĖ yra unikalus kultūrinis reiškinys – vienas didžiausių rekonstrukcinės gyvosios istorijos renginių Pabaltijo regione. Jis pritraukia ne tik Lietuvos dalyvius, bet ir rekonstrukcijos entuziastus iš Latvijos, Lenkijos, Ukrainos, Vengrijos, Slovėnijos, Švedijos ir kitų šalių, suteikdamas tarptautinį atspalvį bei erdvę kultūriniams mainams. Šis festivalis yra skirtas kuršių genčiai ir vikingų laikotarpiui (IX a.), autentiškai atkuriančiam to laikotarpio kasdienybę ir karybą, todėl ypatingai svarbus gyvosios istorijos ir eksperimentinės archeologijos kontekste visoje Europoje. Kasmet augantis festivalio žinomumas ir populiarumas pritraukia ne tik vis daugiau dalyvių, bet ir lankytojų, ieškančių kultūrinio patyrimo bei autentiško ryšio su istorija. Tai rodo augantis susidomėjimas renginiu tiek iš kaimyninių, tiek tolimesnių kraštų. Festivalis yra vertingas kultūrinis indėlis į Žemaitijos regiono bei Klaipėdos apskrities kultūrinį kraštovaizdį, pabrėžiantis Lietuvos kultūros savitumą ir skatinantis jos tarptautinį pripažinimą.

**3.** **Laukiami rezultatai.**

Pritarus sprendimui, bus įgyvendintos sąlygos, nustatytos Lietuvos kultūros tarybos administruojamomis lėšomis finansuojamų projektų teikimo gairėse.

**4. Lėšų poreikis sprendimui įgyvendinti ir jų šaltiniai.**

10 123 Eur – 2026 m. savivaldybės biudžeto lėšos.

**5. Sprendimo projekto autorius ir (ar) autorių grupė.**

Rengėjas – Skuodo rajono savivaldybės administracijos Kultūros ir turizmo skyriaus vedėjas Gintas Andriekus.