***Patikslintas variantas***

PATVIRTINTA

Skuodo rajono savivaldybės tarybos

2025 m. lapkričio d. sprendimu Nr. T9-

VIETINĖS RINKLIAVOS UŽ LEIDIMO ORGANIZUOTI KOMERCINIUS RENGINIUS SAVIVALDYBEI PRIKLAUSANČIOSE AR SAVIVALDYBĖS VALDYTOJO TEISE VALDOMOSE VIEŠOJO NAUDOJIMO TERITORIJOSE, VIETINĖS REIKŠMĖS KELIUOSE IR GATVĖSE, ATITVERTI JUOS AR JŲ DALĮ ARBA APRIBOTI EISMĄ JUOSE IŠDAVIMĄ NUOSTATAI

## I SKYRIUS

## BENDROSIOS NUOSTATOS

1. Vietinės rinkliavos už leidimo organizuoti komercinius renginius savivaldybei priklausančiose ar valdytojo teise valdomose viešojo naudojimo teritorijose, vietinės reikšmės keliuose ir gatvėse, atitverti juos ar jų dalį arba apriboti eismą juose (toliau – Leidimo) išdavimą nuostatai (toliau – Nuostatai) reglamentuoja vietinės rinkliavos dydžius, mokėjimo ir grąžinimo tvarką bei lengvatas.

2. Pagrindinės Nuostatuose vartojamos sąvokos:

2.1. komerciniai renginiai – pramoginiai kultūros, reklamos **~~sporto~~** renginiai, į kuriuos įėjimas yra mokamas arba jais siekiama finansinės naudos (rengiamos loterijos, reklamos akcijos, prekių ar paslaugų pardavimas ir pan.);

2.2. viešojo naudojimo teritorijos – Skuodo miesto ir rajono gyvenviečių gatvės, aikštės, skverai, parkai bei kitos viešosios vietos;

2.3. vietinė rinkliava– Skuodo rajono savivaldybės (toliau – Savivaldybės) tarybos sprendimu ir jos nustatyta tvarka nustatyta privaloma įmoka, galiojanti **Savivaldybės** teritorijoje (toliau – Rinkliava);

2.4. **para –** laiko tarpas, trunkantis 24 valandas, **kuris pradedamas skaičiuoti nuo atvykimo į renginio organizavimo vietą momento.**

3. Rinkliavą moka fiziniai ir juridiniai asmenys.

# II SKYRIUS

# RINKLIAVOS DYDŽIAI

4. Rinkliavos dydžiai:

|  |  |  |  |  |
| --- | --- | --- | --- | --- |
| Teritorija, kurioje organizuojamas renginys | **Rinkliavos** dydis, eurais | | | |
| 1 valandos | 1 paros | 1 paros  cirkui | 1 paros, kai organizuojami komerciniai renginiai iki 100 dalyvių  (parodos, žygiai ir pan.) |
| Skuodo mieste | 20 | 250 | 75 | 30 |
| Skuodo rajono seniūnijose | 10 | 120 | 60 | 30 |

5. Kai komercinio renginio trukmė ilgesnė nei 1 para, už kiekvieną kitą parą mokama papildomai 15 eurų.

## III SKYRIUS

**LEIDIMŲ IŠDAVIMO TVARKA**

6. Leidimui gauti komercinio renginio organizatorius Savivaldybės administracijai pateikia nustatytos formos prašymą. Prašymas gali būti teikiamas tiesiogiai, paštu ar elektroninėmis priemonėmis per Savivaldybės el. paslaugų sistemą.

7. Prašyme turi būti nurodyta:

7.1. renginio organizatoriaus pavadinimas, juridinio asmens kodas (jeigu taikoma), kontaktiniai duomenys;

7.2. renginio pavadinimas, pobūdis ir trumpas aprašymas;

7.3. renginio vieta (teritorija, adresas) ir naudojamos teritorijos apimtis;

7.4. renginio data ir trukmė, įskaitant pasiruošimo ir teritorijos sutvarkymo laiką;

7.5. numatomas dalyvių ir žiūrovų skaičius;

7.6. informacija apie planuojamą prekybą, reklamos įrenginius, scenas, laikinas konstrukcijas ar kitą infrastruktūrą;

7.7. eismo ribojimo poreikis (jei numatoma);

7.8. kita informacija, būtina **Leidimui** išduoti.

8. Prie prašymo pridedami dokumentai:

8.1. renginio planas (schema) – jeigu renginys vyksta viešojoje erdvėje, įrengiamos konstrukcijos ar ribojamas eismas;

8.2. suderinimai su policija, Priešgaisrine gelbėjimo tarnyba ir kitomis institucijomis, **atsižvelgiant į tiesės aktų reikalavimus**;

8.3. kiti **Savivaldybės** administracijos prašomi dokumentai, būtini renginio saugumui ir viešajai tvarkai užtikrinti.

9. Savivaldybės administracija prašymą išnagrinėja ne vėliau kaip per 10 darbo dienų nuo visų dokumentų gavimo dienos. Jeigu reikalingi papildomi derinimai ar dokumentai, nagrinėjimo terminas pratęsiamas, apie tai informuojant prašymo teikėją.

10. Priėmus sprendimą išduoti Leidimą, organizatorius privalo sumokėti nustatytą **Rinkliavą**. Leidimas išduodamas tik pateikus **Rinkliavos** sumokėjimo patvirtinimą.

11. Leidime nurodoma:

11.1. renginio organizatoriaus duomenys;

11.2. renginio pavadinimas ir pobūdis;

11.3. renginio vieta, laikotarpis ir konkrečios naudojamos teritorijos;

11.4**. Leidimo** sąlygos ir reikalavimai (jei taikomi);

11.5. eismo ribojimo sąlygos (jei taikoma).

12. Renginio organizatorius privalo:

12.1. užtikrinti, kad renginys vyktų pagal **Leidime** nustatytas sąlygas;

12.2. užtikrinti viešąją tvarką, saugumą ir higienos reikalavimų laikymąsi renginio metu;

12.3. po renginio sutvarkyti ir atlaisvinti naudojamą viešąją teritoriją.

13. Savivaldybės administracija turi teisę atsisakyti išduoti Leidimą, jeigu:

13.1. pateikti dokumentai yra neišsamūs ar neteisingi;

13.2. renginys kelia grėsmę viešajai tvarkai, saugumui ar eismo saugai;

13.3. teritorijoje tuo pačiu metu suplanuotas kitas renginys ar darbai, dėl kurių organizuoti renginį neįmanoma;

13.4. organizatorius yra **neįvykdęs** ankstesnių **Leidimų** sąlygų.

## IV SKYRIUS

## RINKLIAVOS MOKĖJIMO TVARKA

14. Rinkliavos dydis nustatomas eurais be centų.

15. Rinkliavos tarifus nustato Savivaldybės taryba.

16. Rinkliava **mokama už visą** organizuojamo komercinio renginio **laikotarpį** – nuo **pasirengimo** darbų pradžios iki visiško teritorijos **sutvarkymo** po renginio**, nepriklausomai nuo paties** renginio **trukmės**.

17. Kad Rinkliava sumokėta, patvirtina pateiktas mokėjimo dokumentas ar jo kopija.

18. **Rinkliava mokama į Savivaldybės administracijos (Savivaldybės iždas) sąskaitą – LT634010044700090016.**

**V SKYRIUS**

**RINKLIAVA NETAIKOMA**

19. Rinkliava netaikoma:

19.1. **Valstybei pavaldžių** įstaigų renginiams bei miesto ar valstybinės reikšmės ir socialinio pobūdžio renginiams;

19.2. biudžetinių įstaigų ar viešųjų įstaigų, kurių savininkė yra Savivaldybė, renginiams;

19.3. renginiams, kurie yra finansuojami iš Savivaldybės biudžeto lėšų;

19.4. renginiams, kurių globėja ir partnerė yra Savivaldybė;

**19.5. renginiams, kuriuos organizuoja Skuodo rajone registruotos ir veiklą vykdančios nevyriausybinės organizacijos.**

**VI SKYRIUS**

**RINKLIAVOS GRĄŽINIMO TVARKA**

20. Prašymas dėl Rinkliavos grąžinimo teikiamas Savivaldybės administracijos direktoriui, nurodant grąžinimo priežastį, sumą, pridedant mokėjimą įrodančius dokumentus ir atsiskaitomosios sąskaitos numerį.

21. Sumokėta Rinkliava arba jos dalis grąžinama:

21.1.  kai sumokėta daugiau, negu nustatyta Nuostatuose;

21.2. jeigu paslauga nesuteikta;

21.3. jeigu paslauga suteikta, bet pažeidžiant Nuostatuose nustatytus šios paslaugos kokybės reikalavimus ir (ar) teikimo sąlygas.

22. Prašymas grąžinti **Rinkliavą** gali būti **pateikiamas** ne vėliau kaip per 3 (tris) mėnesius nuo Rinkliavos sumokėjimo dienos.

23. **Jeigu prašymas pateiktas,** praleidus Nuostatų **22** punkte nurodytą terminą, **Rinkliava** nebegrąžinama.

24. Leidimas panaikinamas, jeigu **organizatorius pažeidžia viešosios tvarkos, saugos, triukšmo valdymo, aplinkos apsaugos, prekybos ar kitas teisės aktuose ir Leidime nustatytas komercinių renginių organizavimo sąlygas.**

25. Panaikinus Leidimą pagal šių Nuostatų **24** punkte nurodytą pažeidimą (-us), sumokėta Rinkliava negrąžinama.

# VII SKYRIUS

# BAIGIAMOSIOS NUOSTATOS

26. Rinkliavos rinkimą kontroliuoja Savivaldybės kontrolės ir audito tarnyba.

27. Kitos, nei šių Nuostatų V skyriuje nustatytos, lengvatos Rinkliavai netaikomos.

28. **Leidimas įforminamas Savivaldybės administracijos direktoriaus įsakymu. Įsakymo projektą rengia Leidimą išduodančios seniūnijos specialistai.**

**29. Asmenys, pažeidę šių Nuostatų reikalavimus, atsako Lietuvos Respublikos įstatymų ir kitų teisės aktų, reglamentuojančių atsakomybę už viešosios tvarkos, komercinių renginių organizavimo ir kitų privalomų reikalavimų pažeidimus, nustatyta tvarka.**

**30.** Nuostatai keičiami, papildomi ar pripažįstami netekusiais galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_