PATVIRTINTA

Skuodo rajono savivaldybės tarybos

2025 m. lapkričio d. sprendimu Nr. T9-

**SKUODO RAJONO SAVIVALDYBĖS PROJEKTŲ BENDROJO FINANSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Skuodo rajono savivaldybės (toliau – Savivaldybės) projektų bendrojo finansavimo tvarkos aprašas (toliau – Aprašas) nustato pareiškėjų tinkamumo kriterijus bei bendrojo finansavimo procedūras.

2. Bendrasis finansavimas – Savivaldybės prisidėjimas prie Savivaldybės teritorijoje įgyvendinamų projektų, kurie iš dalies finansuojami ES ir kitos tarptautinės finansinės paramos bei Lietuvos Respublikos institucijų lėšomis. Bendrojo finansavimo lėšos planuojamos konkrečių metų Savivaldybės strateginio veiklos plano 3 programos „Kultūros ir turizmo veiklų užtikrinimas, jaunimo ir visuomenės aktyvinimas“ (toliau – SVP programa) 3.5.1.2 priemonėje „Organizacijų aktyvinimas ir projektinės veiklos skatinimas“ bei konkrečių metų Savivaldybės biudžete.

3. Projektų bendrojo finansavimo tikslas – skatinti Savivaldybėje įregistruotas įstaigas, įmones, organizacijas, privačius juridinius bei fizinius asmenisieškoti papildomų finansavimo šaltinių veiklos organizavimui ir plėtrai.

4. Savivaldybės biudžeto lėšos projektų bendrajam finansavimui skiriamos, jei:

4.1. projektas yra finansuojamas kitų Lietuvos Respublikos ar Europos Sąjungos institucijų, fondų ar programų biudžetų, tačiau projekto finansavimo intensyvumas yra mažesnis nei 100 proc.;

4.2. projekto tikslinė grupė – Savivaldybės gyventojai;

4.3. projektas yra viešojo pobūdžio, skirtas tenkinti viešuosius interesus socialinėje, švietimo, kultūros, sporto, sveikatos, gyventojų aktyvinimo, aplinkosaugos, viešųjų erdvių tvarkymo ir pan. srityse;

4.4. atitinka Savivaldybės 2025–2034 metų strateginio plėtros plano prioritetus.

**II SKYRIUS**

**TINKAMI PAREIŠKĖJAI**

5. Tinkami pareiškėjai yra įstaigos, įmonės ir organizacijos, privatūs juridiniai bei fiziniai asmenys, veiklą vykdantis pagal verslo liudijimus ar individualios veiklos pažymas (toliau – Pareiškėjai), registruoti ir vykdantys veiklą Savivaldybės teritorijoje.

6. Lėšos projektų bendrajam finansavimui neskiriamos pareiškėjui, kuris:

6.1. yra likviduojamas ar likviduotas;

6.2. yra neatsiskaitęs arba pavėlavęs atsiskaityti už ankstesniais metais gautą finansavimą.

**III SKYRIUS**

**BENDROJO FINANSAVIMO PROCEDŪROS**

7. Pareiškėjas, norintis gauti bendrojo finansavimo lėšų:

7.1. ne vėliau kaip prieš 30 kalendorinių dienų (kad būtų galimybė gauti Savivaldybės tarybos sprendimą dėl pritarimo / nepritarimo) iki projekto paraiškos pateikimo finansuojančiai institucijai pateikia prašymą Savivaldybės merui dėl projekto bendrojo finansavimo;

7.2. projekto sėkmės atveju, pasirašius projekto finansavimo sutartį su pagrindiniu projekto finansuotoju, pareiškėjas pakartotinai kreipiasi į Savivaldybės merą, pateikdamas prašymą ir nurodydamas konkrečią bendrojo finansavimo sumą, kuri skiriama Savivaldybės mero potvarkiu.

8. Savivaldybės administracija Savivaldybės mero pavedimu:

8.1. parengia ir teikia Savivaldybės tarybai sprendimo projektą dėl pritarimo skirti lėšų konkretaus projekto bendrajam finansavimui;

8.2. ne vėliau kaip per 2 darbo dienas po Savivaldybės tarybos posėdžio el. paštu pateikia pareiškėjui Savivaldybės tarybos sprendimo dėl bendrojo finansavimo skyrimo / neskyrimo kopiją.

9. 7 ir 8 punktų reikalavimai netaikomi, jei prašoma bendrojo finansavimo lėšų suma neviršija 3 000 Eur. Šiuo atveju pareiškėjas:

9.1. Savivaldybės merui prašymą dėl projekto bendrojo finansavimo pateikia ne vėliau kaip 10 darbo dienų iki projekto paraiškos pateikimo datos pabaigos;

9.2. jei parengtas projektas atitinka Aprašo 4 punkte išvardintus kriterijus, Savivaldybės administracijos Kultūros ir turizmo skyrius (toliau – Skyrius) per 5 darbo dienas parengia garantinį raštą dėl projekto bendrojo finansavimo, kurį pasirašo Savivaldybės meras;

9.3. projekto sėkmės atveju, pareiškėjas, pasirašęs projekto finansavimo sutartį, Savivaldybės merui pateikia prašymą dėl projekto bendrojo finansavimo skyrimo.

10. Savivaldybės meras, gavęs pareiškėjų prašymus prisidėti prie projektų, kuriems gautas finansavimas ir pasirašyta finansavimo sutartis, įgyvendinimo potvarkiu skiria lėšas:

10.1. lėšos biudžetinėms įstaigoms skiriamos papildant jų asignavimus nurodyta suma. Lėšos įkeliamos į specialiai projektų finansavimui parengtas sąmatas;

10.2. lėšos Pareiškėjams, išskyrus biudžetines įstaigas, bendrajam finansavimui skiriamos Savivaldybės administracijai. Su Pareiškėju,išskyrus biudžetines įstaigas, Savivaldybės administracijos direktorius pasirašo Biudžeto lėšų naudojimo sutartį.

11. Projektų, kurie finansuojami Skuodo miesto 2023–2029 metų vietos plėtros strategijos lėšomis, bendrajam finansavimui Savivaldybės taryba pritarė 2023 m. rugpjūčio 24 d. sprendimu Nr. T9-156 „Dėl pritarimo Skuodo miesto 2023–2029 metų vietos plėtros strategijos projektui“, todėl papildomai kreiptis į Savivaldybės tarybą dėl pritarimo nereikia. Lėšos jiems skiriamos Savivaldybės mero potvarkiu.

**IV SKYRIUS**

**ATSISKAITYMAS UŽ PROJEKTO BENDROJO FINANSAVIMO LĖŠŲ PANAUDOJIMĄ**

12. Pareiškėjas, gavęs projekto bendrąjį finansavimą, įsipareigoja:

12.1. naudoti gautas lėšas pagal tikslinę paskirtį;

12.2. teikti visą informaciją Skyriui apie projekto vykdymo eigą, pasiekimo rezultatus ir tikslinti pateiktus dokumentus bei ataskaitas Savivaldybės administracijai paprašius.

13. Biudžetinės įstaigos teikia Savivaldybės administracijos Biudžeto valdymo skyriui biudžeto išlaidų sąmatos vykdymo tarpines ir metinę ataskaitas (forma Nr. 2), vadovaudamosi Savivaldybės biudžeto asignavimų valdytojų biudžeto vykdymo ataskaitų rinkinių teikimo terminų nustatymo tvarka. Nepanaudotas lėšas grąžina į iždo sąskaitą iki gruodžio 31 d.

14. Pareiškėjai, išskyrus biudžetines įstaigas, ataskaitas teikia ir nepanaudotas lėšas grąžina Savivaldybės administracijos Finansinės apskaitos skyriui pagal Biudžeto lėšų naudojimo sutartyje numatytus įsipareigojimus.

**V SKYRIUS**

**BAIGIAMOSIOS NUOSTATOS**

15. Aprašo įgyvendinimo kontrolę vykdo Skyriaus vedėjas.

16. Lėšų panaudojimą kontroliuoja Savivaldybės kontrolės ir audito tarnyba.

17. Šis Aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_